10/07/2012 | Administración LocalMunicipal
Dodro
Aprobación definitiva do regulamento interno de acción voluntaria do Concello de Dodro

O Pleno do Concello de Dodro aprobou inicialmente o regulamento interno de acción voluntaria do Concello de Dodro, na sesión extraordinaria do 23 de abril de 2012. Logo de transcorrer o prazo de exposición pública do acordo de aprobación inicial (BOP núm.94, do 21 de maio de 2012), ao non se presentar ningunha alegación, considérase aprobado definitivamente, ao abeiro do establecido no artigo 49. c) da Lei reguladora das bases de réxime local. De conformidade co previsto na lexislación vixente e para os efectos da súa entrada en vigor, publicase o seu texto íntegro. EXPOSICIÓN DE MOTIVOS A raíz do apoxeo experimentado nos últimos anos da participación e implicación cidadá no desenvolvemento do concello, lévanos a elaborar un regulamento que recoñeza a iniciativa social cidadá como un valor a incentivar dentro do noso Estado social e democrático de dereito. Como resultado do aumento desta responsabilidade social, xorde un incremento importante de persoas voluntarias que participan de xeito activo e directo na sociedade, realizando actos altruístas ao amparo de entidades organizadas, co obxectivo de elevar a calidade de vida. As entidades de acción voluntaria son, historicamente, as precursoras dos valores de solidariedade, responsabilidade e progreso implícitos ao voluntariado, converténdose nas principais vías de canalización do movemento voluntario. O presente Regulamento, nace co fin de regular a acción voluntaria que se poida desenvolver desde o propio Concello de Dodro e como apoio e complemento á desenvolvida polo tecido asociativo local. MARCO NORMATIVO A Carta Social Europea propón no artigo 14 estimular a participación dos individuos e das organizacións benéficas ou doutro tipo na creación e mantemento de servizos que contribúan ao benestar e desenvolvemento dos individuos e dos grupos na comunidade. A Constitución Española, no artigo 9.2, di que corresponde aos poderes públicos facilitar a participación de toda a cidadanía na vida social, cultural, económica e social. O Estatuto de Autonomía de Galicia no seu artigo 4.2 recolle en termos semellantes ao precepto constitucional do artigo 9.2. da Constitución española, así como en disposicións sectoriais a normativa referida ao voluntariado, dirixida preferentemente a regular as relacións entre as persoas voluntarias e as entidades de voluntariado. Así, tanto a Lei 3/1987, de 27 de maio de servizos sociais, como a última Lei 13/2008, do 3 de decembro, de servizos sociais de Galicia e o máis recente Decreto 99/2012, do 16 de marzo, polo que se regulan os servizos sociais comunitarios e o seu financiamento, reflicten disposicións que afectan ao voluntariado. A nivel estatal, a Lei 6/1996, do 15 de xaneiro, do voluntariado plantéxase como obxectivo promover e facilitar a participación solidaria dos cidadáns en actuacións de voluntariado, no seo de organizacións sen ánimo de lucro públicas ou privadas. A nivel autonómico, a Lei 10/2011, do 28 de novembro, de acción voluntaria, establece como obxecto a ordenación e o fomento da participación solidaria e altruísta da cidadanía nas actividades de acción voluntaria organizadas por entidades de acción voluntaria ou directamente pola administración autonómica ou pola administración local para o desenvolvemento de programas concretos. ARTIGO 1.- ÁMBITO DE APLICACIÓN O presente Regulamento será de aplicación aos programas, proxectos ou actuacións de voluntariado que, no seu termo municipal ou fora del, promova e desenvolva directamente o Concello ou as entidades públicas que dependan del ou das que forme parte. Quedan excluídas, polo tanto, do seu ámbito de aplicación os programas, proxectos ou actuacións de voluntariado desenvolvidos por outras organizacións públicas ou privadas, aínda que foran promovidos ou financiados, total ou parcialmente, polo Concello. ARTIGO 2.- DEFINICIÓN DO VOLUNTARIADO MUNICIPAL 2.1. Enténdese por voluntariado municipal, aos efectos do presente Regulamento, o conxunto de actividades de interese xeral desenvolvidas por persoas físicas no ámbito territorial do Concello, sempre que estas accións cumpran os seguintes requisitos: a) Que se trate dunha decisión libremente adoptada e non traia causa dunha obriga ou dun deber xurídico. b) Que se execute fóra do ámbito laboral, profesional, funcionarial ou mercantil ou de calquera outro tipo de relación retribuída. c) Que a acción voluntaria se leve a cabo sen contraprestación económica, sen prexuízo do dereito ao reembolso dos gastos que esta acción poida ocasionar ou dos recoñecementos que correspondan. d) Que se leve a efecto en función de programas concretos promovidos polo Concello.2.2. Para os efectos deste Regulamento non terán a consideración de acción voluntaria: a) As actividades que sexan realizadas de forma espontánea así como as consideradas como prácticas, aprendizaxes ou experiencia profesional. b) As que sexan prestadas de xeito illado ou esporádico, prestadas con carácter individual e executadas por razóns familiares, de amizade ou veciñais. c) As desenvolvidas como consecuencia dunha relación laboral, mercantil, funcionarial de calquera tipo, así como as que constitúan exercicio de funcións directivas ou xerenciais na entidade, a non ser cando quen as leve a cabo conserve a condición de persoa voluntaria e as desenvolva en tal concepto sen percibir remuneración ou contraprestación por elas.3.3. A actividade do voluntariado non poderá substituír en ningún caso o traballo remunerado ou a prestación de servizos profesionais retribuídos. ARTIGO 3.- FUNCIÓNS DAS PERSOAS VOLUNTARIAS 3.1. Para os efectos deste Regulamento, ten a consideración de persoa voluntaria a persoa física que, en virtude da súa decisión persoal, libre e altruísta e nunha situación de inexistencia de relación laboral, mercantil ou de traballo remunerado, participe en calquera actividade de acción voluntaria promovida polo Concello.3.2. A actuación das persoas voluntarias enmárcase no ámbito da acción voluntaria realizada nos proxectos e actividades desenvolvidos polo concello.3.3. As funcións das persoas voluntarias no marco da institución municipal concrétanse do seguinte xeito: a) Participación no deseño e avaliación dos proxectos e/ou actuacións nas que se incorpore. b) Participación no deseño e/ou divulgación das campañas que se poñan en marcha relacionadas co voluntariado. c) Realización das actividades propias dos proxectos aos que estea adscrito. ARTIGO 4.- DEREITOS E DEBERES DA PERSOA VOLUNTARIA 4.1. Dereitos da persoa voluntaria A persoa voluntaria ten os seguintes dereitos: a) Ser tratada sen ningún tipo de discriminación con respecto da súa liberdade, dignidade, intimidade e crenzas. b) Ser informada e formada, particularmente en materia de prevención de riscos, e a desenvolver a actividade voluntaria nas condicións de seguranza, hixiene e saúde que a súa natureza e características reclamen. c) Dispoñer dunha acreditación identificativa da súa condición de persoa voluntaria. d) Recibir a información, formación, asesoramento, apoio técnico e medios materiais necesarios para o desenvolvemento das actividades e tarefas que se lles asignen. e) Participar de xeito activo na planificación, o deseño, a execución e a avaliación dos programas en que participe. f) Acordar libremente coa entidade o contido e condicións da súa actividade voluntaria, podendo variar as súas características de permitilo as circunstancias. g) Estar asegurada mediante póliza que cubra tanto os riscos de accidentes como por danos e perdas causados a terceiros, derivados directamente da súa acción voluntaria. h) Ser reembolsada ou compensada polos gastos realizados no desenvolvemento das súas accións voluntarias. i) Recibir certificación da súa participación nos programas e proxectos de acción voluntaria e a que o devandito certificado se remita ao Rexistro de Acción Voluntaria para os efectos de poder acreditar o seu historial de experiencias na acción voluntaria. j) Obter o cambio de programa asignado cando existan causas que o xustifiquen, dentro das posibilidades da entidade. k) Renunciar libremente, logo de aviso, á súa condición de persoa voluntaria. l) Calquera outro dereito recoñecido no resto do ordenamento xurídico, especialmente na Lei 10/2011, de acción voluntaria da Comunidade Autónoma de Galicia.4.2. Deberes das persoas voluntarias A persoa voluntaria ten as seguintes obrigas: a) Realizar a súa actividade consonte o establecido neste Regulamento. b) Observar as medidas de saúde e seguranza que se adopten. c) Gardar a debida confidencialidade sobre a información recibida e coñecida no desenvolvemento da súa actividade voluntaria. d) Actuar de forma dilixente, coordinada, responsable e solidaria no desenvolvemento da actividade voluntaria, realizándoa consonte ás normas e principios establecidos neste Regulamento. e) Participar nas actividades formativas que se entendan necesarias para un axeitado desenvolvemento da acción voluntaria. f) Respectar os dereitos das persoas destinatarias da súa acción voluntaria e das demais persoas voluntarias coas que colabore. g) Cumprir os compromisos adquiridos coa entidade, respectando os fins, obxectivos e normativa interna. h) Rexeitar calquera contraprestación que poida recibir pola súa actividade. i) Utilizar debidamente a acreditación identificativa da súa condición de persoa voluntaria e os distintivos da entidade, así como proceder á súa devolución cando finalice a actividade. j) Coidar e facer bo uso dos recursos que se poñan á súa disposición para o desenvolvemento das actividades. k) Notificar a renuncia á súa condición de persoa voluntaria coa antelación previamente acordada co fin de que se poidan adoptar as medidas necesarias para evitar prexuízos para as actividades en que participen. l) Os demais deberes establecidos no ordenamento xurídico, especialmente na Lei 10/2011, de 28 de novembro, de de acción voluntaria da Comunidade Autónoma de Galicia. ARTIGO 5.- OBRIGAS DA ENTIDADE RESPONSABLE DOS PROGRAMAS DE VOLUNTARIADO O Concello de Dodro, ou entidade pública dependente del que promova e desenvolva programas de voluntariado, estará obrigado a: a) Informar ás persoas voluntarias sobre os fins e o réxime de funcionamento interno da entidade de acción voluntaria. b) Cubrir os gastos das persoas voluntarias derivados do desenvolvemento da súa actividade voluntaria. c) Impedir que se substitúan, a través das actividades que realicen as persoas voluntarias, postos de traballo que deban ser retribuídos. d) Cumprir os acordos establecidos coas persoas voluntarias no seu compromiso de colaboración. e) Facilitarlles ás persoas voluntarias unha acreditación que as habilite e identifique para o desenvolvemento da súa actividade. f) Expedir, logo da solicitude da persoa interesada, un certificado que acredite a súa condición de persoa voluntaria. Por pedimento da persoa interesada, e logo de autorización de cesión dos seus datos persoais, remitiráselle unha copia desta certificación ao Rexistro de Acción Voluntaria. g) Garantirlles ás persoas voluntarias a realización das súas actividades nas debidas condicións de hixiene e seguranza, en función da súa natureza e características, así coma o establecemento das pertinentes medidas de prevención de riscos. h) Subscribir unha póliza de seguros que cubra ás persoas voluntarias dos riscos de accidentes derivados do desenvolvemento da actividade voluntaria, así coma aos terceiros por danos e perdas eventualmente causados polas persoas voluntarias no exercicio da devandita actividade. i) Facilitar a participación das persoas voluntarias na elaboración, no deseño, na execución e na avaliación dos programas nos que interveñan. j) Redactar anualmente unha memoria e un plan de actividades co contido que se estableza regulamentariamente. k) Levar un rexistro interno de altas, baixas e outras incidencias nas que se poidan atopar as persoas voluntarias, con especificación dos programas e os proxectos nos que colaboran e a natureza das actividades que desenvolven. l) Garantir a información, a orientación, a formación e o asesoramento adecuado das persoas voluntarias que colaboren coa entidade para acadar a maior eficacia na súa actividade, así como dotalas dos medios precisos. m) Efectuar o seguimento e a avaliación das actividades programadas. n) Cumprir as restantes obrigas que deriven do establecido no resto do ordenamento xurídico.6.- ORGANIZACIÓN DO VOLUNTARIADO MUNICIPAL 6.1. Requisitos das persoas voluntarias Poderán ser voluntarios/as todas aquelas persoas físicas maiores de idade, e as menores a partir dos 16 anos debidamente autorizadas polos pais ou titores, que cumpran os requisitos de acceso pertinentes, nos que se especifiquen a dispoñibilidade horaria e perfil persoal así coma os coñecementos e a formación necesaria para participar nos programas de voluntariado.6.2. Da súa incorporación a) A incorporación da persoa voluntaria ao programa farase sempre previa solicitude por escrito da persoa interesada. b) O servizo municipal responsable do programa fará a valoración oportuna co obxectivo de asignar as persoas voluntarias aos proxectos máis axeitados, tendo en conta os intereses persoais do voluntario/a, o seu perfil e as necesidades propias de cada proxecto. c) A incorporación formalizarase por escrito, mediante un acordo de colaboración no que se establezan o carácter altruísta da relación, a suxeición ao réxime legal da acción voluntaria, os dereitos e deberes de ambas partes, a identificación da persoa responsable do programa no que se integre a persoa voluntaria, os programas ou actividades nas que a persoa voluntaria se compromete a colaborar así coma o tempo de adicación e a duración do compromiso, a información sobre as posibilidades de acreditación da súa participación como persoa voluntaria, os fins e obxectivos da entidade, o prazo de antelación con que a persoa voluntaria lle deberá comunicar ao concello a súa renuncia ao compromiso, os mecanismos de control e supervisión da/s actividade/s a formación necesaria para o desenvolvemento de programas, proxectos ou actividades específicas, a obriga de confidencialidade dos datos persoais e información á que teña acceso a persoa voluntaria no desenvolvemento da súa actividade e as causas que motivarían a exclusión da persoa voluntaria e a escisión do vínculo co Concello.6.3. Da acreditación a) As persoas voluntarias disporán dos distintivos que acrediten a súa condición. b) A acreditación será expedida polo Concello e conterá os datos identificativos da persoa voluntaria e máis a denominación do programa ou programas nos que desenvolva a súa actividade. c) A persoa voluntaria devolverá a acreditación persoal ao Concello ao término do seu compromiso.6.4. Do seguro Subscribirase, con cargo ao Concello, unha póliza de seguro que cubra os riscos derivados da acción das persoas voluntarias, tanto a responsabilidade civil derivada das súas actuacións coma os accidentes que poidan sufrir no desenvolvemento da súa actividade voluntaria.6.5. Das baixas no programa a) A relación de colaboración voluntaria co programa de voluntariado municipal finalizará: - a petición propia por parte da persoa voluntaria - por declaración de incapacidade - por estar inhabilitado/a para o exercicio de cargos públicos por sentencia firme - por exclusión do programa ou perda de calquera requisito de acceso á incorporación da persoa voluntaria - pola inobservancia do establecido na Lei 10/2011 de acción voluntaria. b) Considérase baixa temporal a ausencia inferior a 6 meses que teña motivos xustificados e que fora comunicada oportunamente. c) Será causa de baixa definitiva a petición da persoa interesada, a non comparecencia da mesma por un tempo superior a 12 meses, sen causa xustificada, á actividade que teña asignada, ou o incumprimento, con carácter grave ou reiterado, dos deberes aos que se compromete mediante o acordo de colaboración. a) Acordada e notificada a baixa á persoa interesada, procederase ao reintegro da acreditación. b) En todo caso expedirase, previa petición da persoa interesada, un documento no que consten os servizos prestados e a causa pola que se acorda a baixa.6.6. Mecanismos de control a) O departamento ou servizo responsable do programa de voluntariado municipal levará a cabo o seguimento e a avaliación da acción voluntaria. b) No caso de incumprimento dos deberes adquiridos no acordo de colaboración, en especial no que faga referencia á atención dos beneficiarios dos programas ou actividades, poderase sancionar a conduta da persoa voluntaria e no seu caso excluíla do programa, sempre que incorra nalgunha das causas previstas neste artigo. ARTIGO 7.- FORMACIÓN DAS PERSOAS VOLUNTARIAS Co obxectivo de conseguir que a acción voluntaria poida ser de calidade, levaranse a cabo accións formativas en tres liñas de actuación: a) Formación básica b) Formación específica c) Outras actividades formativas: obradoiros, charlas, conferencias, etc. ARTIGO 8.- USO DA LINGUA GALEGA E DUNHA LINGUAXE NON SEXISTA O persoal que coordina o programa municipal de voluntariado do Concello de Dodro utilizará, como norma xeral, a lingua galega, tanto na súa función laboral como nas relacións coas persoas voluntarias e usuarias así como coa administración. Así mesmo, empregarase unha linguaxe non sexista. DISPOSICIÓN ADICIONAL ÚNICA: Facúltase ao alcalde, previo informe do persoal técnico responsable do programa municipal de voluntariado, para resolver aquelas cuestións que poidan presentarse e que non queden expresamente recollidas neste Regulamento. DISPOSICIÓN FINAL ÚNICA: O presente Regulamento entrará en vigor tras a súa aprobación definitiva, unha vez publicado integramente no Boletín Oficial da Provincia e transcorrido o prazo a que se refire o art.65.2 da Lei 7/85, do 2 de abril, reguladora das bases do réxime local, permanecendo en vigor ata a súa modificación ou derrogación expresa. Dodro, 12 de abril de 2012 O alcalde.-Florin George Camison Gonzalez Aller Contra a citada aprobación definitiva, pódese interpoñer o recurso contencioso-administrativo, segundo o disposto na lexislación vixente. Dodro, 26 de xuño de 2012 O alcalde Valentín Alfonsín Somoza